PATVIRTINTA

Klaipėdos miesto savivaldybės

tarybos 2013 m. sausio d.

sprendimu Nr. T2-

**KLAIPĖDOS MIESTO SAVIVALDYBĖS 2013 METŲ VIEŠŲJŲ DARBŲ PROGRAMA**

**I. BENDROSIOS NUOSTATOS**

1. Klaipėdos miesto savivaldybės viešųjų darbų programa (toliau – Programa) parengta ir vykdoma vadovaujantis Lietuvos Respublikos vietos savivaldos įstatymu, Lietuvos Respublikos užimtumo rėmimo įstatymu, Aktyvios darbo rinkos politikos priemonių įgyvendinimo sąlygų ir tvarkos aprašo, patvirtinto Lietuvos Respublikos socialinės apsaugos ir darbo ministro 2009 m. rugpjūčio 13 d. įsakymu Nr. A1-499, 67 punktu.

2. Programos vykdytojai – Klaipėdos miesto įstaigos, įmonės ir organizacijos.

3. Viešuosius darbus mieste koordinuoja iš Klaipėdos miesto savivaldybės administracijos specialistų, Klaipėdos teritorinės darbo biržos ir socialinių partnerių deleguotų atstovų sudaryta komisija.

**II. PROGRAMOS TIKSLAS**

4. Programos tikslas – padėti bedarbiams, įspėtiems apie atleidimą iš darbo darbuotojams, bendrojo lavinimo mokyklų ir profesinio mokymo įstaigų mokiniams atostogų metu, ekonominius sunkumus patiriančių įmonių darbuotojams, dirbantiems ne visą darbo laiką (toliau – darbuotojai), laikinai įsidarbinti, integruotis į darbo rinką bei sudaryti jiems sąlygas užsidirbti pragyvenimui būtinų lėšų. Viešieji darbai organizuojami tik laikino pobūdžio visuomenei naudingiems darbams, teikiantiems socialinę naudą vietos bendruomenei, padedantiems palaikyti ir (ar) plėtoti vietos bendruomenės socialinę infrastruktūrą (socialinės, švietimo, visuomeninio transporto, sveikatos, kultūros, prekybos ir viešojo maitinimo, buitinio gyventojų aptarnavimo, komunalinio butų ūkio, ryšių, asmens ir turto apsaugos sistemose ir kt.), atlikti arba išsaugoti darbo vietas ekonominius sunkumus patiriančiose įmonėse.

**III. PROGRAMOS UŽDAVINIAI**

5. Viešieji darbai yra viena iš aktyviųjų darbo rinkos politikos priemonių, kuria siekiama suteikti laikiną darbą bedarbiams ir kitiems ieškantiems darbo asmenims greičiau integruotis į darbo rinką bei sudaryti jiems sąlygas užsidirbti pragyvenimui būtinų lėšų.

6.Klaipėdos miesto savivaldybė, vykdydama valstybines funkcijas (perduotas savivaldybėms), vadovaudamasi Lietuvos Respublikos užimtumo rėmimo įstatymo 28 straipsniu, kartu su Klaipėdos teritorine darbo birža (toliau – Darbo birža) Vyriausybės nustatyta tvarka organizuoja viešuosius darbus ieškantiems darbo asmenims, užsiregistravusiems Darbo biržoje, laikinai įdarbinti.

7. Klaipėdoje organizuojami viešieji darbai pagal šį viešųjų darbų sąrašą, suderintą su Darbo birža:

7.1. miestų, rajonų ir gyvenviečių gatvių, kelių, pakelių bei teritorijų tvarkymo, apželdinimo ir želdinių priežiūros darbai;

7.2. socialinės ir visuomeninės paskirtiesobjektų bei įmonių, įstaigų, organizacijų rekonstrukcijos ir smulkaus remonto pagalbiniai darbai;

7.3. miškų ūkio darbai;

7.4. hidrotechnikos statinių, melioracijos įrenginių priežiūros ir remonto pagalbiniai darbai;

7.5. turistinių bazių ir kitų turizmo objektų tvarkymo pagalbiniai darbai;

7.6. istorijos ir kultūros paveldo, muziejų, kapinių, parkų, kitų saugomų bei turinčių išliekamąją vertę objektų, knygų fondų ir archyvų tvarkymo pagalbiniai darbai;

7.7. jūros, upių, ežerų, kitų vandens telkinių, paplūdimių valymo, pakrančių tvirtinimo ir priežiūros darbai;

7.8. pagalbiniai maisto paruošimo, patalpų ir aplinkos tvarkymo darbai socialinės bei visuomeninės paskirties įmonėse, įstaigose ir organizacijose.

8. Lėšų poreikis viešiesiems darbams apskaičiuojamas, taikant minimalų valandinį atlygį už kiekvieną darbo valandą. Įstaigos ir organizacijos, norinčios organizuoti viešuosius darbus, pateikia paraiškas Klaipėdos miesto savivaldybės administracijos Investicijų ir ekonomikos departamento Tarptautinių ryšių, verslo plėtros ir turizmo skyriui. Paraiškose nurodo, kokius darbus ir kokiu laikotarpiu norėtų organizuoti, kiek įdarbintų bedarbių, taip pat lėšų poreikį.

9. 2013 m. planuojama tvarkyti miesto teritorijas, t. y. tvarkyti miesto kelius, pakeles, prižiūrėti želdinius, atlikti miško ūkio darbus, hidrotechnikos statinių, melioracijos įrenginių priežiūros ir remonto pagalbinius darbus, tvarkyti turistinių bazių objektus, valyti paplūdimius, upių, ežerų ir kitų vandenų telkinius ir pakrantes, darbus planuojama organizuoti socialinėje sferoje, švietimo įstaigose ir kitose įstatymu numatytose teritorijose. Šiems darbams atlikti planuojama įdarbinti 800 darbuotojų.

10. Klaipėdos miesto savivaldybės administracijos direktoriaus įsakymu sudaryta komisija pagal įstaigas, įmones ir organizacijas parengia lėšų paskirstymo projektą, kurį įsakymu tvirtina Klaipėdos miesto savivaldybės administracijos direktorius.

**IV. PROGRAMOS REZULTATAI**

11. Įgyvendinus šioje Programoje iškeltą tikslą, bus įdarbinta 800 darbuotojų. Labiausiai socialiai pažeidžiami asmenys užsidirbs lėšų pragyvenimui, nereikės mokėti pašalpų, nepraras darbo įgūdžių, dalis susiras nuolatinį darbą. Šiomis lėšomis bus sprendžiamos ir miesto tvarkymo problemos, atliekami biudžetinių įstaigų (ypač švietimo) nedideli ir nesudėtingi remonto darbai, socialiniai darbuotojai prižiūrės senyvo amžiaus ir neįgalius asmenis.

12. 2013 metais vidutinė vieno asmens dalyvavimo viešųjų darbų priemonėje trukmė – 2 mėnesiai (60 d. laikotarpis).

**V. PROGRAMOS FINANSAVIMAS**

13. Iš Klaipėdos miesto savivaldybės biudžeto ir Darbo biržos Užimtumo fondo arba Europos Sąjungos fondo projektui skirtų lėšų planuojama gauti 2351,58 tūkst. Lt:

13.1. savivaldybės biudžetas – 993,10 tūkst. Lt iš valstybės biudžeto lėšų valstybinėms (perduotoms savivaldybėms) funkcijoms vykdyti, darbo rinkos politikos rengimui ir įgyvendinimui, iš jų: 4,83 proc. (43,74 tūkst. Lt) – darbdaviams iš dalies kompensuoti kitas su viešųjų darbų atlikimu susijusias išlaidas; 4,72 proc. (43,71 tūkst. Lt) – viešųjų darbų administravimo išlaidoms padengti savivaldybei; 905,65 tūkst. Lt – darbo užmokesčiui;

13.2. Darbo biržos indėlis – 1358,48 tūkst. Lt.

–––––––––––––––––––––––––––––